อุทยานแห่งชาติเขาใหญ่ เตรียมโชว์โครงกระดูกกระทิงยักษ์ใหญ่สุดในประเทศ นักท่องเที่ยวชม เรียนรู้ เชิงอนุรักษ์
อุทยานแห่งชาติเขาใหญ่ โคราช เตรียมโชว์โครงกระดูกกระทิงยักษ์ ใหญ่สุดในประเทศ น้ำหนัก 1,000 กก.ให้ นทท.ได้ชม หวังเป็นแหล่งเรียนรู้ เชิงอนุรักษ์ธรรมชาตินายพงษ์เทพ มาลาชาสิงห์ ประธานชมรมส่งเสริมการท่องเที่ยวอำเภอวังน้ำเขียว ร่วมกับนายวันชัย แคมจันทึก หัวหน้าหน่วยพิทักษ์อุทยานแห่งชาติเขาใหญ่ และคณะอาจารย์มหาวิทยาลัยราชภัฎนครราชสีมา พร้อมด้วยชาวบ้าน ผู้นำชุมชน ร่วมประชุมระดมความคิดเห็น เพื่อพัฒนาแหล่งท่องเที่ยวชุมชนแบบยั่งยืน ในเชิงอนุรักษ์ธรรมชาติ ที่หน่วยพิทักษ์อุทยานเขาใหญ่ อุทยานแห่งชาติเขาใหญ่ บ้านคลองปลากั้ง ตำบลวังหมี อำเภอวังน้ำเขียว จังหวัดนครราชสีมา โดยได้เตรียมจัดแสดงโครงกระดูกกระทิง น้ำหนักกว่า 1,000 กิโลกรัม ซึ่งคาดว่าน่าจะเป็นโครงกระดูกกระทิงที่ใหญ่ที่สุดในประเทศไทย โชว์ให้นักท่องเที่ยวได้ชม โดยขณะนี้โครงกระดูกกระทิงดังกล่าวได้ตั้งแสดงไว้ที่หน่วยพิทักษ์อุทยานเขาใหญ่ อุทยานแห่งชาติเขาใหญ่หัวหน้าหน่วยพิทักษ์อุทยานแห่งชาติเขาใหญ่ เปิดเผยว่า กระทิงตัวนี้ถูกพรานป่ายิงตายเมื่อ ปี 2542 บริเวณทางขึ้นเขาฟ้าผ่า ตำบลพญาเย็น อำเภอปากช่อง และทางอุทยานเขาใหญ่ได้ทำการผ่าพิสูจน์แล้วเมื่อ 3 เดือนที่ผ่านมา เพื่อการศึกษา สำหรับพื้นที่บริเวณที่พบเป็นแหล่งอาศัยของฝูงกระทิงป่าที่มีมากที่สุดในประเทศไทย ทั้งนี้ได้มีการเก็บรักษาโครงกระดูกกระทิงไว้เพื่อเป็นแหล่งเรียนรู้สำหรับนักท่องเที่ยว นักเรียน นักศึกษา ที่สนใจประธานชมรมส่งเสริมการท่องเที่ยวอำเภอวังน้ำเขียว กล่าวว่า อำเภอวังน้ำเขียวเป็นแหล่งที่มีฝูงกระทิงมากที่สุดแห่งหนึ่งในประเทศ ในแต่ละปีจะมีนักท่องเที่ยวขึ้นไปชมกระทิงที่จุดสกัดเขาสูงเขาแผงม้าปีๆ หนึ่งนับล้านคน จึงได้ขยายแหล่งท่องเที่ยวเชื่อมโยงในเรื่องการท่องเที่ยวเชิงนิเวศ ที่บ้านคลองปลากั้ง ตำบลวังหมี ซึ่งมีโครงกระดูกกระทิงที่ใหญ่ที่สุดที่เคยเจอมา ร่วมกับชุมชนแห่งนี้ทำเป็นแหล่งท่องเที่ยวศึกษากระทิงจากโครงกระดูกและกระทิงจริง โดยการนำเที่ยวของชุมชน จะสร้างรายได้อย่างยั่งยืนให้กับชุมชน 9 ต่อไป